Lokalerne blev booket for tre år siden, og forventningens glæde til den store dag er blot vokset og vokset. Men nu risikerer Ulrik Bohn Petersen fra Frederikshavn at skulle vinke farvel til sin store konfirmationsfest på Skallerup Seaside Resort, hvis regeringen beslutter sig for at afskaffe Store Bededag som helligdag. - Det har jeg det som mor rigtig træls med, for jeg har én, der virkelig glæder sig derhjemme. Nu skulle han have været i centrum dén dag, men så skal i stedet gå i usikkerhed, siger hans mor Mona, mens hun er ude og tjekke op på reservationen. Hos Skallerup Seasort Resort har for længst kunne melde alt udsolgt i festlokalerne på Store Bededag 2024. Her ærgrer det, at man endnu ikke kan give gæsterne klar besked. - Det er vi selvfølgelig kede af, for vi har jo allerede haft møde med dem og truffet nogle aftaler. Jeg håber på, at vi kan finde en løsning sammen med familierne, siger direktør Jørgen Høll. Frustreret sognepræst Frustrationerne over den manglende udmelding frustrerer også i Abildgård Kirke i Frederikshavn, hvor Mona Bohn Petersens søn Ulrik skal konfirmeres. - Så må vi finde ud af: Hvad gør vi så? Skal vi alligevel konfirmere den dag, vi har for vane at gøre. Så skal en del tage fri fra arbejde. Men det venter vi med at spekulere i, til vi ved, hvad vi har at gøre med, siger sognepræst Kenny Gottlieb. Og indtil regeringen vender tommelen op- eller nedad for Store Bededag og landets konfirmander, så er der bare tilbage at håbe på det bedste. - Det ligger jo uden for både dine og mine hænder, men mon ikke vi finder en løsning på den, lyder det fra Skallerup Seaside Resorts direktør Jørgen Høll. - Jo, det tror jeg, vi gør, lyder det håbefuldt fra Mona Bohn Petersen. Under gårsdagens spørgetime i Folketingssalen fastholdt forsvarsminister Jakob Ellemann-Jensen, at afskaffelsen af Store Bededag som helligdag fortsat er den rette vej at gå for at finansiere de øgede forsvarsudgifter.

Opsummering:
Hundredevis af nordjyske konfirmander holder i disse dage vejret. Hvis regeringen ender med at inddrage Store Bededag, risikerer de nemlig at skulle vinke farvel til den fest, de har drømt om i årevis.